Η ΠΑΕ ΑΕΚ ανακοινώνει τη συμφωνία της με τον Παναγιώτη Κονέ ο οποίος επιστρέφει στην ομάδα μας, μετά από εννέα χρόνια και θα φορέσει την κιτρινόμαυρη φανέλα για την αγωνιστική περίοδο 2017-18.



Ο Παναγιώτης Κονέ γεννήθηκε στις 26 Ιουλίου 1987 (30 ετών) στην Αλβανία. Ξεκίνησε την ποδοσφαιρική του καριέρα στις Ακαδημίες του Ολυμπιακού και το 2004 μετακόμισε στη Λανς σε ηλικία μόλις 17 ετών. Ενα χρόνο μετά επέστρεψε στην Ελλάδα για λογαριασμό της ΑΕΚ, με την οποία υπέγραψε το πρώτο επαγγελματικό του συμβόλαιο. Με τα χρώματα της ομάδας μας αγωνίστηκε για μία τριετία (2005-2008) έχοντας 33 συμμετοχές και τρία γκολ. Το 2008 μεταπήδησε στον Ηρακλή και μέχρι το 2010 αγωνίστηκε 52 φορές πετυχαίνοντας οχτώ γκολ.



Το 2010 πήρε μεταγραφή για την ιταλική Μπρέσια και την αμέσως επόμενη χρονιά μεταπήδησε στην Μπολόνια με την οποία αγωνίστηκε από το 2011 ως το 2014 συμπληρώνοντας 94 συμμετοχές με 13 γκολ. Το 2014 πήρε μεταγραφή για την Ουντινέζε στην οποία ανήκει ακόμα και με την οποία αγωνίστηκε 43 φορές. Στη διάρκεια αυτής της τριετίας αγωνίστηκε ως δανεικός στη Φιορεντίνα και την ισπανική Γρανάδα.



Ο Παναγιώτης Κονέ έχει χριστεί διεθνής με τις Εθνικές ομάδες Νέων και Ελπίδων και το 2010 έκανε την παρθενική του εμφάνιση στην Εθνική Ανδρών, με την οποία έχει αγωνιστεί συνολικά 28 φορές και έχει σκοράρει δύο τέρματα.

Το 2012 ήταν στην προεπιλογή του Φερνάντο Σάντος για το Euro στα γήπεδα της Πολωνίας και της Ουκρανίας, ενώ το 2014 ήταν ενεργό μέλος της Εθνικής ομάδας που πήρε μέρος στο Μουντιάλ της Βραζιλίας αγωνιζόμενος ως βασικός στα τρία ματς του ομίλου.



Παναγιώτη Κονέ, καλώς όρισες και πάλι στην οικογένεια της ΑΕΚ!